
     REPUBLIKA HRVATSKA
Općinski prekršajni sud u Zagrebu	                             
    Zagreb, Avenija Dubrovnik 8 
Poslovni  broj: Pp-9867/2025-13


U   I M E   R E P U B L I K E   H R V A T S K E 

P R E S U D A


Općinski prekršajni sud u Zagrebu, po sutkinji Ljiljani Pirić, uz sudjelovanje Gordane Nikšić kao zapisničarke, u prekršajnom predmetu protiv I-okrivljene pravne osobe LEGGERO ČAVLE j.d.o.o. i II-okrivljene odgovorne osobe Radmire Didić, zbog djela prekršaja iz članka  296. stavak 1. točke 16. i st. 2.  Zakona o autorskom pravu i srodnim pravima („Narodne novine“ broj: 111/21), povodom optužnog prijedloga Hrvatskog društva skladatelja, ZAMP - stručne službe za zaštitu autorskih muzičkih prava, broj: 354010-0001 od 22. srpnja 2025., nakon provedenog žurnog postupka, dana 3. ožujka 2026. javno je objavio i

p r e s u d i o   j e 

I. Temeljem čl. 183. Prekršajnog zakona ("Narodne novine", broj 107/07., 39/13., 157/13., 110/15., 70/17.,118/18. i 114/22.), 

I-okrivljena pravna osoba: LEGGERO ČAVLE j.d.o.o., OIB: 89502257752, MBS: 040412575, sa sjedištem u Čavle, Mavrinci 61, prekršajno nekažnjavana
i
II-okrivljena odgovorna osoba: Radmira Didić, OIB: 39892496744, direktorica u I-okrivljenoj pravnoj osobi, sa prebivalištem u Čavle, Mavrinci 61, prekršajno nekažnjavana

krivi su

što su:
	dana 3. prosinca 2024. oko 12:35 sati, u Leggero, caffe bar, Mavrinci 65, Čavle, javno priopćavali autorska glazbena djela  koristeći uređaj sa zvučnicima, omogućivši tako korištenje glazbenih djela u javnosti, iako za takvo priopćavanje, kao isključivo pravo općenito definirano u članku 32. i detaljnije određeno u čl.40. i 47. Zakona o autorskom pravu i srodnim pravima (dalje u tekstu ZAPSP),  ne posjeduju zakonom propisano odobrenje koje izdaje Hrvatsko društvo skladatelja, Udruga za kolektivno ostvarivanje prava svih domaćih i stranih autora glazbenih djela, temeljem rješenja Državnog zavoda za intelektualno vlasništvo Klasa: UP/I-034-03/2018-020/0005, Urbroj: 559-07/3-18-004 i klasa UP/I-034-10/2022-001/0001 Urbroj: 559-08/1-22-0001 na osnovi čl. 224. Zakona o autorskom pravu i srodnim pravima, 
dakle, što su kao pravna osoba i odgovorna osoba u pravnoj osobi  bez odobrenja udruge za kolektivno ostvarivanje autorskog prava Hrvatskog društva skladatelja - zaštita autorskih muzičkih prava priopćili javnosti autorsko djelo 
            čime su počinili djelo prekršaja kažnjivo po čl. 296. st. 1.toč.16. i st.2. Zakona o autorskom pravu i srodnim pravima

             pa im se temeljem citiranog propisa, 

izriče

I-okrivljenoj pravnoj osobi NOVČANA KAZNA u iznosu 663,61 eura (šesto šezdeset tri eura i šezdeset jedan cent)

	II-okrivljenoj odgovornoj osobi NOVČANA KAZNA U IZNOSU 265,45 eura (dvjesto šezdeset pet eura i četrdeset pet centi).

	Temeljem odredbe članka 33. stavka 11. Prekršajnog zakona I i II okrivljenici su obvezni platiti novčanu kaznu u korist Državnog proračuna na račun naveden u priloženom predlošku uplatnice, u roku 30 dana po pravomoćnosti ove presude jer će se u protivnom postupiti po odredbama članka 34. Prekršajnog zakona. Ako I i II okrivljenici u roku koji im je određen za plaćanje novčane kazne uplate dvije trećine izrečene novčane kazne u korist Državnog proračuna prema priloženom predlošku uplatnice, smatrat će se da je novčana kazna u cijelosti uplaćena.

II. Temeljem odredbe članka 139. stavka 3., u svezi članka 138.stavka 2. točke 3. Prekršajnog zakona I i II-okrivljenici, SVAKI, su obvezni naknaditi troškove prekršajnog postupka u paušalnom iznosu od 40,00 eura (četrdeset eura) u korist Državnog proračuna na račun naveden u priloženom predlošku uplatnice, u roku 30 dana po pravomoćnosti presude, jer će se u protivnom postupiti po odredbama članka 152 stavka 4. i 1.1. Prekršajnog zakona.

Obrazloženje

1. Hrvatsko društvo skladatelja, ZAMP stručna služba za zaštitu autorskih muzičkih prava, pod brojem: 354010-0001 podnio je optužni prijedlog 24. srpnja 2025.,  protiv I i II okrivljenice zbog djela prekršaja činjenično i pravno opisanog u izreci ove presude u povodu kojeg je proveden žurni postupak.
2. Žurni postupak proveden je bez nazočnosti i prethodnog ispitivanja I i II okrivljenika, temeljem čl. 167. st. 3. Prekršajnog zakona, budući da isto nije nužno za pravilno i zakonito provođenje postupka i donošenje odluke, a I i II okrivljenici se nisu odazvali uredno primljenom sudskom pozivu dana 27. veljače 2026. koji im je uručen putem e-Oglasne ploče, niti su svoje nedolaske opravdali. Također, tijekom postupka I. i II. okrivljenici se  nisu odazvali pozivima ovog suda za ročišta zakazana 15. listopada 2025. kada im je dostava poziva uredno iskazana a svoj izostanak nisu opravdali, kao i dana 3.2.2026., a dostava poziva se vratila s naznakom HP-a „Obaviješten-nije podigao pošiljku“. Sud smatra da okrivljenici neodazivanjem na sudske pozive odnosno nepodizanjem sudskih pismena  pokušavaju izbjeći dolazak na sud, a imaju saznanje da se protiv istih vodi ovaj prekršajni postupak, sud je okrivljenicima  uputio poziv za raspravu zakazanu dana 27. veljače 2026. putem e-Oglasne ploče suda. Okrivljenici su u pozivu bili upozoreni da ukoliko se ne odazovu pozivu, a njihova nazočnost i ispitivanje nije potrebno i ne utječe na zakonito i pravilno donošenje presude, da će se rasprava održati u njihovoj odsutnosti te donijeti presuda. Slijedom navedenog, a kako nazočnost i ispitivanje I i II okrivljenika nije nužno za donošenje zakonite presude, sud je postupak proveo i donio presudu bez nazočnosti istih. Također, okrivljenici obranu nisu iznosili niti pisanim putem iako su s tom mogućnosti upoznati u primljenom pozivu. 
[bookmark: _GoBack]3. U dokaznom postupku sud je ispitao svjedoka Josipa Pende (str. 18-19 spisa), čitana je dokumentacija u spisu: zapisnik o izvršenoj kontroli javnog korištenja autorskih glazbenih djela broj 1021951-354010 (str. 2 spisa), vrši se uvid u izvadak iz sudskog registra za I okr. pravnu osobu i povijesni izvadak iz sudskog registra za I-okr. pravnu osobu (str. 7-12 spisa), očitovanje tužitelja od 22. kolovoza 2025., (str. 15 spisa). Završno, sud je čitao potvrde iz prekršajne evidencije Ministarstva pravosuđa, uprave i digitalne transformacije, Uprave za kazneno pravo, Sektora za evidencije, pomilovanja i podršku žrtvama i svjedocima, Službe za evidencije i pomilovanja, Odjel prekršajne evidencije za I-okrivljenu pravnu osobu i II-okrivljenu odgovornu osobu iz koje proizlazi da nisu prekršajno osuđivani (str. 3-6 spisa).
4. Uvidom u izvadak iz sudskog registra za I-okrivljenu pravnu osobu, te u povijesni izvadak sud je utvrdio da je u vrijeme počinjenja prekršaja, na dan 3. prosinca 2024., II-okrivljena odgovorna osoba Radmira Didić bila direktorica I-okrivljene pravne osobe koja je ovlaštena za zastupanje trgovačkog društva. Dakle, II-okrivljena odgovorna osoba je u vrijeme prekršaja kao fizička osoba koja vodi poslove trgovačkog društva bila u smislu čl. 61. Prekršajnog zakona, odgovorna osoba u predmetnom periodu. 
5. Iz očitovanja tužitelja od 22. kolovoza 2025. sud je utvrdio da na dan 3. prosinac 2024. nije bilo izdano odobrenje za javno priopćavanje autorske glazbe pa okrivljenici nisu posjedovali Zakonom propisano odobrenje HDS-a, a odobrenje nisu ishodili niti naknadno. 
6. Iz zapisnika o izvršenoj kontroli javnog korištenja autorskih glazbenih djela broj 1021951-354010 koji je sastavljen u Leggero, caffe bar, Mavrinci 65, Čavle, utvrđeno je da je referent HDS, ZAMP-a utvrdio neposredno na licu mjesta da je 3.12.2025. od 12:35 do 12:40 sati, u predmetnom prostoru koji posluje u sklopu I-okr. pravne osobe Leggero Čavle j.d.o.o. javno priopćavana autorska glazbena djela putem radio prijemnika – Bravo radio, a u napomeni je navedeno da je izvođeno djelo „Tišina, izvođača Marko Tolja. Kontrola je izvršena od strane ovlaštene osobe u ZAMP-u, a za vrijeme kontrole  u navedenom objektu je bio nazočna djelatnica koji nije  potpisala zapisnik jer nema pravo potpisa, a istoj je ostavljen izvornik zapisnika. 
7. Svjedok Josip Pende je tijekom ispitivanja izjavio da se sjeća da je 3. prosinca 2024. oko 12,35 sati izvršio redovnu kontrolu korištenja glazbenih autorskih dijela u javnosti u caffe baru Leggero, Čavle,  Mavrinci 65, a koji djeluje u sastavu I-okrivljene pravne osobe Leggero Čavle j.d.o.o., a što je utvrdio ulaskom u objekt na ulaznim vratima i računa o konzumaciji pića. Utvrdio je da su se javno priopćavala autorska djela u javnosti koristeći uređaj sa zvučnicima, odnosno radio prijemnik, konkretno Radio Bravo. Svirala je glazba, konkretno skladba Tišina, izvođača Marka Tolje. Tom prilikom u objektu je zatekao djelatnicu kojoj se predstavio, te rekao razlog dolaska. Neposredno na licu mjesta sačinio je zapisnik o izvršenom nadzoru javnog korištenja autorskih glazbenih djela, a kojeg je navedena djelatnica odbila potpisati navodeći da nema ovlasti potpisa, te joj je ostavio jedan primjerak.  
8. Primjenjujući načelo slobodne sudačke ocjene dokaza, sud je potpunosti prihvatio iskaz svjedoka Josipa Pende s obzirom se isti događaja predmetne zgode sjećao te je dao iskaz u logičnom slijedu. Svjedok je te zgode obavljao kontrolu javnog priopćavanja autorskih glazbenih djela u svojstvu referenta tužitelja, neposrednim opažanjem tijekom obavljanja kontrole uočio je da se u objektu putem zvučnika  javno priopćava autorska glazba, a potom je i sastavio zapisnik o kontroli koji prileži u spisu. Stoga sud nije imao nikakvog razloga sumnjati u iskaz svjedoka, tim više što je u suglasju sa zapisnikom o kontroli koji prileži u spisu, tako da sud iskaz svjedoka smatra vjerodostojnim dokazom.  Sam zapisnik o izvršenoj kontroli kritične zgode sastavljen je na mjestu događaja i sadrži podatke bitne za prosudbu postojanja obilježja prekršaja koji se okrivljenicima stavlja na teret. 
9. Budući da I-okrivljena pravna osoba u predmetno vrijeme nije imala odobrenje za javno priopćavanje glazbe, izdano od HDS-a, kao ovlaštene organizacije autora, a što je potkrijepio tužitelj u svom očitovanju koje se temelji na evidencijama koje vodi, pa imajući u vidu da predmetni prostor posluje u sklopu I-okr. pravne osobe, što je svjedok neposredno utvrdio tijekom kontrole, okrivljenici su opisanim ponašanjem počinili prekršaj opisan u izreci presude. Okolnosti i činjenice navedene u zapisniku u svom iskazu detaljno je potkrijepio svjedok Josip Pente koji je i vršio kontrolu predmetne prilike. 
10. Nakon provedenog postupka, analizirajući provedene dokaze, kako pojedinačno tako i u međusobnoj povezanosti sud je u ponašanju okrivljenika utvrdio sva bitna obilježja predmetnih prekršaja. Naime, nesporno je utvrđeno da su I-okrivljena kao pravna osoba i II-okrivljena kao odgovorna osoba u predmetno vrijeme, dana 3. prosinca 2024. oko 12:35 sati, u Leggero, caffe bar, Mavrinci 65, Čavle, javno priopćavali autorska glazbena djela  koristeći uređaj sa zvučnicima bez odobrenja HDS-a kao Udruge za kolektivno ostvarivanje prava svih domaćih i stranih autora glazbenih djela.
11. Kako je činjenično stanje u potpunosti utvrđeno, sud je donio presudu bez nazočnosti i ispitivanja okrivljenika te sud posebno ističe da je okrivljenicima  pružio mogućnost da pristupe na ročište 27. veljače 2026. na kojem su se provodili dokazi, a za isto nisu bili zainteresirani i nisu iskoristili pruženu im mogućnost stavljanja primjedbi ili predlaganja novih dokaza. Dakle, okrivljenicima na taj način nije povrijeđeno pravo na djelotvornu obranu.
12. Za prekršaj iz kažnjive odredbe čl. 296. st. 1. toč. 16. i st. 2. Zakona o autorskom pravu i srodnim pravima  propisana je novčana kazna u rasponu od 5.000,00 do 50.000,00 kuna za pravnu osobu te od 2.000,00 do 10.000,00 kuna za odgovornu osobu prema ranijoj službenoj valuti Republike Hrvatske, što je primjenom fiksnog tečaja konverzije od 7,53450 kuna iznosi u rasponu od  663,61 do 6.636,14  eura za pravnu osobu i od 265,45 do 1.327,23 eura za odgovornu osobu.
13. Slijedom navedenog, sud je okrivljenike proglasio krivima, te im je izrekao 
novčane kazne koje su propisane Zakonom za terećeni prekršaj, imajući pri tome u vidu sve okolnosti iz čl. 36. st. 1. i st. 2. Prekršajnog zakona, odnosno stupanj krivnje, opasnost djela i svrhu kažnjavanja, a pri tome kod oba okrivljenika je kao olakotnu okolnost uzeo dosadašnju prekršajnu neosuđivanost, dok otegotne okolnosti nisu utvrđene.
14. Temeljem u izreci citiranih propisa, kako su okrivljenici proglašeni krvima, to su obvezni nadoknaditi troškove prekršajnog postupka u paušalnom iznosu, koji je odmjeren s obzirom na složenost i duljinu trajanja postupka, a s obzirom da je proveden dokazni postupak kojim je nesporno utvrđeno da su okrivljenici počinili prekršaj koji im se stavlja na teret, sve provedene radnje tijekom postupka utjecale su na veće troškove postupka koji padaju na teret okrivljenika pa su stoga dužni snositi troškove postupka po osnovi paušala u navedenom iznosu, u skladu s Rješenjem o određivanju paušalnog iznosa za troškove prekršajnog postupka („Narodne novine“ broj: 18/13.) koji je određen u rasponu od 13,27 eura do 663,61 eura (od 100,00 kuna do 5.000,00 kuna, prema ranije važećoj službenoj valuti u Republici Hrvatskoj).


U Zagrebu 3. ožujka 2026.


Zapisničarka 							                 Sutkinja
Gordana Nikšić   			                   		 	              Ljiljana Pirić
 
Uputa o pravnom lijeku:
Protiv ove presude dopuštena je žalba u roku od 8 dana  od dana primitka presude. Žalba se podnosi Općinskom prekršajnom sudu u Zagrebu na adresu u Zagrebu, Avenija Dubrovnik 8, u dva primjerka, a o žalbi odlučuje Visoki prekršajni sud Republike Hrvatske.

Dostavna naredba:
1. I-okr. pravnoj osobi: LEGGERO ČAVLE j.d.o.o., Čavle, Mavrinci 61
2. II-okr. odgovornoj osobi:  Radmira Didić, Čavle, Mavrinci 61
3. tužitelju: Hrvatsko društva skladatelja, ZAMP - stručna služba za zaštitu autorskih  
    muzičkih prava, Heinzelova 62 A, 10000 Zagreb
4. spis

